CELEX ID: 32010D0352
Publication Date: 2010-06-22

Document:
KOMISIJOS SPRENDIMAS
2010 m. birželio 22 d.
dėl Sąjungos finansinės paramos valstybių narių žvejybos kontrolės, tikrinimo ir priežiūros programoms įgyvendinti 2010 metais
(pranešta dokumentu Nr. C(2010) 3940)
(Tekstas autentiškas tik anglų, bulgarų, danų, estų, graikų, ispanų, italų, lenkų, lietuvių, olandų, prancūzų, rumunų, slovėnų, suomių, švedų ir vokiečių kalbomis)
(2010/352/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
Valstybės narės atsiuntė Komisijai 2010 m. žuvininkystės kontrolės programas ir paraiškas gauti Sąjungos finansinę paramą, kuri skiriama pagal šias programas įgyvendinamų projektų išlaidoms padengti.
(2)
Sąjungos finansinė parama gali būti skiriama Reglamento (EB) Nr. 861/2006 8 straipsnio a punkte išvardytiems veiksmams finansuoti pagal paraiškas.
(3)
Paraiškos gauti Sąjungos finansinę paramą turi atitikti Komisijos reglamente (EB) Nr. 391/2007 (2) nustatytas taisykles.
(4)
Tikslinga laikantis Tarybos reglamento (EB) Nr. 861/2006 15 straipsnyje nustatytų ribų nustatyti Sąjungos finansinės paramos didžiausią dydį bei normą ir sąlygas, kuriomis tokia parama gali būti skiriama.
(5)
Siekiant skatinti investuoti į Komisijos pagal Tarybos reglamentą (EB) Nr. 1224/2009 (3) nustatytų prioritetinių veiksmų įgyvendinimą ir atsižvelgiant į neigiamą finansų krizės poveikį valstybių narių biudžetams, su duomenų tvarkymu ir automatizavimu, elektroninio duomenų registravimo ir perdavimo sistemomis (EDRPS) ir laivų stebėjimo sistemomis (LSS), taip pat su valstybių narių rengiamais seminarais, kuriais siekiama informuoti apie naująjį Kontrolės reglamentą, ir seminarais neteisėtos, nedeklaruojamos ir nereglamentuojamos žvejybos klausimais susijusioms išlaidoms padengti turėtų būti taikoma didelė bendrojo finansavimo norma, laikantis Tarybos reglamento (EB) Nr. 861/2006 15 straipsnyje nustatytų ribų.
(6)
Kad būtų ribojama žvejybai kontroliuoti naudojamiems patruliniams laivams ir orlaiviams įsigyti ir modernizuoti skirta suma, Sąjungos parama šioms išlaidoms padengti neviršija didžiausios 1 mln. EUR sumos valstybei narei.
(7)
Kad būtų galima skirti paramą už automatinę buvimo vietos nustatymo įrangą, ta įranga turėtų atitikti 2003 m. gruodžio 18 d. Komisijos reglamente (EB) Nr. 2244/2003, nustatančiame išsamias nuostatas dėl palydovinio ryšio laivų stebėjimo sistemų (4), nustatytus reikalavimus.
(8)
Kad būtų galima skirti paramą už žvejybos laivuose įrengtą elektroninio duomenų registravimo ir perdavimo įrangą, ta įranga turėtų atitikti 2008 m. lapkričio 3 d. Komisijos reglamente (EB) Nr. 1077/2008, kuriuo nustatomos išsamios Tarybos reglamento (EB) Nr. 1966/2006 dėl duomenų apie žvejybos veiklą elektroninio registravimo ir perdavimo bei dėl nuotolinio aptikimo priemonių įgyvendinimo taisyklės ir panaikinamas Reglamentas (EB) Nr. 1566/2007 (5), nustatytus reikalavimus.
(9)
Šiame sprendime nustatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiuo sprendimu nustatomas 2010 m. Sąjungos finansinės paramos, skirtos valstybių narių išlaidoms, patirtoms 2010 m. taikant bendrosios žuvininkystės politikos (BŽP) stebėsenos ir kontrolės sistemas, padengti, kaip nurodyta Reglamento (EB) Nr. 861/2006 8 straipsnio a punkte, dydis. Jame nustatoma didžiausia Sąjungos finansinės paramos suma kiekvienai valstybei narei, Sąjungos finansinės paramos norma ir sąlygos, kuriomis ši parama gali būti skiriama.
2 straipsnis
Neįvykdytų įsipareigojimų klausimo sprendimas
Visas sumas, kurias prašoma kompensuoti, atitinkamos valstybės narės sumoka iki 2014 m. birželio 30 d. Po tos dienos valstybių narių sumokėtos sumos nekompensuojamos. Su šiuo sprendimu susiję biudžeto asignavimai panaikinami ne vėliau kaip iki 2015 m. gruodžio 31 d.
3 straipsnis
Naujosios technologijos ir IT tinklai
1. Naujų technologijų diegimo ir IT tinklų įrengimo siekiant užtikrinti veiksmingą ir saugų su žuvininkystės veiklos stebėsena, kontrole ir priežiūra susijusių duomenų rinkimą ir tvarkymą išlaidoms, patirtoms įgyvendinant I priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. Išlaidoms, patirtoms įgyvendinant I priede nurodytus su laivų stebėjimo sistemomis (LSS), elektroninio duomenų registravimo ir perdavimo sistemomis (EDRPS) arba neteisėta, nereguliuojama ir nereglamentuojama (NNN) žvejyba susijusius projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
3. Kitoms naujų technologijų diegimo ir IT tinklų įrengimo išlaidoms, patirtoms įgyvendinant I priede nurodytus projektus, padengti gali būti skiriama 50 % reikalavimus atitinkančių išlaidų finansinė parama, laikantis tame priede nustatytų ribų.
4 straipsnis
Automatinė buvimo vietos nustatymo įranga
1. Automatinės buvimo vietos nustatymo įrangos, užtikrinančios nuotolinį žvejybos laivų buvimo vietos stebėjimą žvejybos stebėjimo centre, naudojantis laivų stebėjimo sistema (LSS), įsigijimo ir montavimo žvejybos laivuose išlaidoms, patirtoms įgyvendinant II priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. 1 dalyje nurodyta finansinė parama vienam laivui yra ne didesnė kaip 2 500 EUR.
3. Kad būtų galima skirti 1 dalyje nurodytą finansinę paramą už automatinę buvimo vietos nustatymo įrangą, ta įranga turi atitikti Reglamente (EB) Nr. 2244/2003 nustatytus reikalavimus.
5 straipsnis
Elektroninio duomenų registravimo ir perdavimo sistemos
Elektroninio duomenų registravimo ir perdavimo sistemoms (EDRPS) būtinų dalių kūrimo, įsigijimo, diegimo ir techninės pagalbos, siekiant užtikrinti veiksmingą ir saugų keitimąsi duomenimis, susijusiais su žuvininkystės veiklos stebėsena, kontrole ir priežiūra, išlaidoms, patirtoms įgyvendinant III priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
6 straipsnis
Elektroninio duomenų registravimo ir perdavimo įranga
1. EDRPS įrangos, užtikrinančios galimybę laivuose elektroniniu būdu registruoti duomenis apie žuvininkystės veiklą ir juos perduoti žvejybos stebėjimo centrui, įsigijimo ir montavimo žvejybos laivuose išlaidoms, patirtoms įgyvendinant IV priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. Nepažeidžiant 4 dalies, 1 dalyje nurodyta finansinė parama vienam laivui yra ne didesnė kaip 3 000 EUR.
3. Kad būtų galima skirti finansinę paramą už EDRPS įrangą, ta įranga turi atitikti Reglamente (EB) Nr. 1077/2008 nustatytus reikalavimus.
4. Jei įranga atlieka EDRPS ir LSS funkcijas ir atitinka reglamentuose (EB) Nr. 2244/2003 ir (EB) Nr. 1077/2008 nustatytus reikalavimus, šio straipsnio 1 dalyje nurodyta finansinė parama yra ne didesnė kaip 4 500 EUR.
7 straipsnis
Bandomieji projektai
Su naujomis kontrolės technologijomis susijusių V priede nurodytų bandomųjų projektų išlaidoms padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
8 straipsnis
Mokymo ir mainų programos
Už stebėseną, kontrolę ir priežiūrą žuvininkystės sektoriuje atsakingų valstybės tarnautojų mokymo ir mainų programų išlaidoms, patirtoms įgyvendinant VI priede nurodytus projektus, padengti gali būti skiriama 50 % reikalavimus atitinkančių išlaidų finansinė parama, laikantis tame priede nustatytų ribų.
9 straipsnis
Informuotumo apie BŽP taisykles didinimo iniciatyvos
1. Iniciatyvų, įskaitant seminarus ir žiniasklaidos priemones, skirtų žvejų ir kitų suinteresuotųjų asmenų, pavyzdžiui, inspektorių, prokurorų ir teisėjų, taip pat visuomenės informuotumui apie būtinybę kovoti su neatsakinga ir neteisėta žvejyba ir apie naujojo Kontrolės reglamento įgyvendinimą didinti, išlaidoms, patirtoms įgyvendinant VIII priede nurodytus projektus, padengti gali būti skiriama 90 % reikalavimus atitinkančių išlaidų finansinė parama, laikantis tame priede nustatytų ribų.
2. Kitoms informuotumo apie BŽP taisykles didinimo iniciatyvų išlaidoms, patirtoms įgyvendinant VIII priede nurodytus projektus, padengti gali būti skiriama 50 % reikalavimus atitinkančių išlaidų finansinė parama, laikantis tame priede nustatytų ribų.
10 straipsnis
Žvejybai kontroliuoti naudojami patruliniai laivai ir orlaiviai
1. Su laivų ir orlaivių, kuriuos valstybių narių kompetentingos institucijos naudoja žvejybos veiklai tikrinti ir prižiūrėti, įsigijimu ir modernizavimu susijusioms išlaidoms, patirtoms įgyvendinant IX priede nurodytus projektus, padengti gali būti skiriama 50 % reikalavimus atitinkančių išlaidų finansinė parama, laikantis tame priede nustatytų ribų.
2. IX priede nurodyta kiekvienai valstybei narei skiriama finansinė parama apskaičiuota remiantis atitinkamų laivų ir orlaivių panaudojimo žvejybos veiklai tikrinti ir prižiūrėti, kuris vertinamas pagal visą tų laivų ir orlaivių metinę veiklą, procentine dalimi, apie kurią praneša valstybės narės.
11 straipsnis
Visa didžiausia Sąjungos paramos suma kiekvienai valstybei narei
Visa numatoma kiekvienos valstybės narės išlaidų suma, reikalavimus atitinkanti jos dalis ir visa didžiausia Sąjungos paramos suma kiekvienai valstybei narei yra:
(EUR)
Valstybė narė
Nacionalinėje žuvininkystės kontrolės programoje numatytos išlaidos
Reikalavimus atitinkančios išlaidos
Didžiausia Sąjungos finansinės paramos suma
Belgija
254 270
254 270
176 343
Bulgarija
195 828
195 828
153 748
Danija
3 215 749
3 148 559
2 729 961
Vokietija
6 418 061
1 120 000
893 600
Estija
239 745
239 745
207 873
Airija
51 495 000
46 395 000
1 997 500
Graikija
18 595 000
7 085 750
5 111 175
Ispanija
9 563 245
9 153 093
7 735 444
Prancūzija
4 536 370
3 497 768
2 640 008
Italija
26 650 600
2 625 600
1 312 800
Kipras
357 800
357 800
318 900
Lietuva
460 001
460 001
404 001
Nyderlandai
2 809 000
1 616 000
1 424 000
Lenkija
702 600
696 000
600 000
Rumunija
593 600
593 600
334 240
Slovėnija
510 807
507 649
383 900
Suomija
981 000
881 000
766 500
Švedija
2 353 016
2 139 327
1 902 083
Jungtinė Karalystė
2 164 334
1 408 528
1 036 432
Iš viso
132 096 027
82 375 517
30 128 508
12 straipsnis
Adresatai
Šis sprendimas skirtas Belgijos Karalystei, Bulgarijos Respublikai, Danijos Karalystei, Vokietijos Federacinei Respublikai, Estijos Respublikai, Airijai, Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai, Lietuvos Respublikai, Nyderlandų Karalystei, Lenkijos Respublikai, Rumunijai, Slovėnijai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2010 m. birželio 22 d.

EuroVoc Classification:
Level 1: 100158
100153
100156
100150
100144
Level 2: 100261
100177
100252
100223
100232
Level 3: 4415
1005
1074
4488
2476
All Descriptors: 1005
1074
1159
2455
3636
4426
5229
5334